
Ειδικό αφιέρωμα με θέμα

Κυπριακός Κινηματογράφος: τέχνη και πολιτική

Δευτέρα 1η Δεκεμβρίου - Τρίτη 2 Δεκεμβρίου 2014

στο πλαίσιο των εκδηλώσεων για τη συμπλήρωση 40 χρόνων
από την τουρκική εισβολή στην Κύπρο το 1974

Στο πλαίσιο των εκδηλώσεων για τη συμπλήρωση 40 χρόνων από την τουρκική εισβολή στην Κύπρο το 1974, η Καλλιτεχνική Εταιρεία Αργώ, το Ίδρυμα Μιχάλης Κακογιάννης και το Σπίτι της Κύπρου συνδιοργάνωσαν ειδικό διήμερο αφιέρωμα, με θέμα Κυπριακός Κινηματογράφος: τέχνη και πολιτική.
Το αφιέρωμα, τη γενική επιμέλεια του οποίου είχε ο κριτικός κινηματογράφου Νίνος Φένεκ Μικελίδης περιελάμβανε την προβολή ταινιών, τη Δευτέρα 1η Δεκεμβρίου και την Τρίτη 2 Δεκεμβρίου 2014, στο Ίδρυμα Μιχάλης Κακογιάννης, καθώς και ανοιχτή συζήτηση με το ίδιο θέμα, την Τρίτη 2 Δεκεμβρίου, στο Βιβλιοπωλείο Ιανός.
Σύμφωνα με το πρόγραμμα του αφιερώματος προβλήθηκαν συνολικά τέσσερις κυπριακές ταινίες: Κάτω από τ’ άστρα (2001), σε σενάριο και σκηνοθεσία του Χρήστου Γεωργίου, Δρόμοι και πορτοκάλια (1996), σε σενάριο και σκηνοθεσία της Αλίκης Δανέζη-Κνούτσεν, Τριμίθι (1988) και Ο βιασμός της Αφροδίτης (1985), σε σενάριο και σκηνοθεσία του Ανδρέα Πάντζη.
Την ανοικτή συζήτηση με θέμα Κυπριακός Κινηματογράφος: τέχνη και πολιτική, προλόγισε η Μορφωτικός Σύμβουλος της Κυπριακής Πρεσβείας κ. Μαρία Παναγίδου, η οποία ανέφερε ότι ο νέος, με πολιτική συνείδηση, κυπριακός κινηματογράφος, άρχισε να αναπτύσσεται στην δεκαετία του ΄70, επηρεασμένος από τα πολιτικά γεγονότα της δεκαετίας αυτής που ενέπνευσαν νέους κύπριου κινηματογραφιστές να δημιουργήσουν ντοκιμαντέρ και ταινίες μυθοπλασίας.
Ο Νίνος Φένεκ Μικελίδης, ο οποίος είχε και τον συντονισμό της συζήτησης, αναφέρθηκε στις συνέπειες και τα δεδομένα της τουρκικής εισβολής και της συνεχιζόμενης παράνομης κατοχής, και εξήγησε ότι και οι τέσσερις ταινίες που προβλήθηκαν στο πλαίσιο του αφιερώματος αναφέρονται, άμεσα ή έμμεσα, στο θέμα και τις επιπτώσεις της κυπριακής τραγωδίας.
Στη συζήτηση συμμετείχαν οι δημιουργοί Αλίκη Δανέζη-Κνούτσεν, Χρήστος Γεωργίου και Γιάννης Οικονομίδης, οι οποίοι μίλησαν για το έργο τους και αναφέρθηκαν στη σχέση της Τέχνης με την Πολιτική, συμφωνώντας πως οι μνήμες και οι συνέπειες του 1974 επηρέασαν και επηρεάζουν κάθε μορφή τέχνης και υπάρχουν στο υπόβαθρο κάθε προσωπικής ή συλλογικής αφήγησης για την Κύπρο.
Συζήτησαν ακόμη με το ακροατήριο, ανταποκρινόμενοι και σε παρεμβάσεις της Αιμιλίας Υψηλάντη, της Ρουμπίνης Μοσκοχορίτη και του Θάνου Λαμπρόπουλου, θέματα που αφορούν στην προβολή της ιστορίας και την αφήγηση της ιστορικής μνήμης μέσω της τέχνης, τις συνθήκες και τις προκλήσεις που αντιμετωπίζουν οι σύγχρονοι δημιουργοί, καθώς και θέματα που αφορούν στην ευρύτερη προβολή του Κυπριακού Κινηματογράφου, αναδεικνύοντας το ζήτημα της Παιδείας και προτείνοντας τρόπους που οι ταινίες μπορούν να φτάσουν στα σχολεία και τους νέους.

